Εκδηλώσεις για το Τετ, το βιετναμέζικο νέο έτος
Η παραδοσιακή «πολιτιστική σημαία» του Βιετνάμ
Ο **πολιτισμός του Βιετνάμ** είναι ένας από τους παλαιότερους της Νοτιοανατολικής Ασίας, με τον αρχαίο πολιτισμό του Ντονγκ-Σον της Εποχής του Χαλκού να θεωρείται ένας από τους σημαντικότερους προδρόμους του. Ο βιετναμέζικος πολιτισμός επηρεάσθηκε σε μεγάλο βαθμό από τον κινεζικό από την άποψη της πολιτικής, των κοινωνικών και ηθικών συνηθειών και της τέχνης, εξαιτίας της υπερχιλιόχρονης κινεζικής κυριαρχίας. Γενικότερα, το Βιετνάμ θεωρείται μέρος της πολιτιστικής σφαίρας της Ανατολικής Ασίας ή Άπω Ανατολής, μαζί με την Κορέα, την Ιαπωνία και την Ευρύτερη Κίνα.

Μετά την ανεξαρτησία από την Κίνα τον 10ο αιώνα, το Βιετνάμ ξεκίνησε μια νότια επέκταση που είδε την προσάρτηση εδαφών που προηγουμένως ανήκαν στον πολιτισμό των Τσάμπα, των Ντεγκάρ (ορεινών) και σε τμήματα της αυτοκρατορίας των Χμερ (τώρα νότιο Βιετνάμ), με αποτέλεσμα περιφερειακές διαφορές στον πολιτισμό του Βιετνάμ σήμερα. Κατά τη διάρκεια της γαλλικής αποικιακής περιόδου, ο βιετναμέζικος πολιτισμός απορρόφησε διάφορες σημαντικές επιρροές από τους Ευρωπαίους, συμπεριλαμβανομένης της εξαπλώσεως του Χριστιανισμού ως Ρωμαιοκαθολικισμού και της υιοθετήσεως του λατινικού αλφαβήτου. Πριν από αυτό, οι Βιετναμέζοι είχαν χρησιμοποιήσει κινεζικούς χαρακτήρες, όσο και μία γραφή που ονομάζεται Τ(σ)ι Νομ και βασιζόταν στην κινεζική, αλλά περιελάμβανε νέους χαρακτήρες για να αποδίδει κάποιες καθαρώς βιετναμέζικες λέξεις.

Στη σοσιαλιστική εποχή η πολιτιστική ζωή του Βιετνάμ επηρεάσθηκε βαθιά από τα κυβερνητικά ΜΜΕ και τις πολιτιστικές επιρροές των σοσιαλιστικών προγραμμάτων. Επί πολλές δεκαετίες οι πολιτιστικές επιρροές από τον Δυτικό Κόσμο αποφεύχθηκαν και δόθηκε έμφαση στην κοινή χρήση του πολιτισμού των κομμουνιστικών κρατών. Από τις οικονομικές μεταρρυθμίσεις το 1986 και μετά, ο δυτικός πολιτισμός και επιρροή επανεμφανίσθηκαν στο Βιετνάμ.

Στοιχεία που θεωρείται γενικώς ότι χαρακτηρίζουν τον βιετναμέζικο πολιτισμό περιλαμβάνουν τον σεβασμό των προγόνων, τον σεβασμό των κοινοτικών και οικογενειακών αξιών, τη χειροτεχνία και τη χειρωνακτική εργασία, αλλά και την αφοσίωση στη μελέτη. Σημαντικά σύμβολα που υπάρχουν στον βιετναμέζικο πολιτισμό είναι μεταξύ άλλων δράκοι, χελώνες, λωτοί και μπαμπού.

Δείτε επίσης
------------

* Βιετναμική γλώσσα

Παραπομπές
----------

1. ↑  «Mission Atlas Project: VIETNAM» (PDF). 15 Σεπτεμβρίου 2012. Αρχειοθετήθηκε από το πρωτότυπο (PDF) στις 15 Σεπτεμβρίου 2012. Ανακτήθηκε στις 6 Ιουνίου 2020.
2. ↑  Embassy of Vietnam in the United States of America. «Evolution of culture». Αρχειοθετήθηκε από το πρωτότυπο στις 9 Αυγούστου 2011. Ανακτήθηκε στις 16 Μαΐου 2010.
3. ↑  Liu, Dang; Duong, Nguyen Thuy; Ton, Nguyen Dang; Phong, Nguyen Van; Pakendorf, Brigitte; Hai, Nong Van; Stoneking, Mark (2019-11-28). «Extensive ethnolinguistic diversity in Vietnam reflects multiple sources of genetic diversity». *bioRxiv* **37** (9): 2503–2519. doi:10.1101/857367. PMID 32344428.

Εξωτερικοί σύνδεσμοι
--------------------

* *Viettouch*: ιστότοπος αφιερωμένος στην προαγωγή της ιστορίας και του πολιτισμού του Βιετνάμ
* *MyVietnamHandbook.com*, άρθρα για πολλές πλευρές του πολιτισμού του Βιετνάμ, όπως την ενδυμασία και τις εορτές